钦定古今图书集成/明伦汇编/闺媛典/第167卷 > 史立模妾冯氏
## 钦定古今图书集成/明伦汇编/闺媛典/第167卷 > 史立模妾冯氏

按《绍兴府志》：“冯氏，史立模妾，北京人。模妻苏生子自
强，既夭，乃置冯。是时模方为行人，久之无子，而立模
以给事中謪判通州，擢苏州别驾，则又置维杨李氏。
李生子复殇，而李自是病，立模不复御矣。一日，立模
受檄之他郡，冯前请曰：‘主君日驱驰王事，嗣息，奈何此行度未即返，盍召李俱，立模摇手曰：‘彼已废，无已
宁汝耳’’。”则绐曰：“诺。”候立模既寝，乃抱持李置衾中去。
李遂孕，逾年生子。自上生之日，冯亲为噬脐，爱护甚
至。后五年李亡，立模自惠州知府考绩归，亦殁。又二
年，苏复从模地下。自上甫八岁，诸彊宗睥睨财产，时
攘臂而起，冯以死守之，课婢仆有法，家事赖以不废。
自上或从群儿嬉游，则召挞之曰：“吾为汝千辛万苦，
始得汝长。今家道式微，史氏不绝如线，而乃若此耶？”
是时邵主事德容方重于乡，以冯故，妻自上以女。自
上后领嘉靖四十三年乡荐，为平阳府同知。有五子，
次子元熙，万历二年进士。